Macro Newsletter 23 August 2024
Activitatea în sectorul privat din Franța a înregistrat o expansiune neașteptată în luna august 2024, pe fondul expansiunii din servicii. Indicele agregat al activității a crescut până la 52,7 puncte, cel mai ridicat nivel din ultimele 17 luni (o valoare sub 50 arată contracție), de la 49,1 puncte, în condițiile în care indicele sectorului serviciilor a crescut până la 55 de puncte, de la 50,1 puncte. Indicele activității din industria prelucrătoare a scăzut cu 1,9 puncte, până la 42,1 puncte, cel mai redus nivel din ultimele 7 luni, în condițiile unei scăderi a indicelui producției cu 2,8 puncte, până la 42,1 puncte. Expansiunea activității din sectorul privat a avut loc pe fondul accentuării creșterii prețurilor produselor finite și a temperării costurilor de producție. (S and P Global)